b"\n_START_ARTICLE_\nTycho Brahe\n_START_SECTION_\nBiografia i car\xc3\xa0cter\n_START_PARAGRAPH_\nTyge (la versi\xc3\xb3 llatina del nom \xc3\xa9s Tycho) Brahe va n\xc3\xa9ixer el 14 de desembre de 1546 al castell de Knutstorp a Esc\xc3\xa0nia, llavors part de Dinamarca i actualment a Su\xc3\xa8cia. Tycho Brahe va ser batejat Tyge pels seus pares Beate Bille i Otte Brahe. Otte Brahe, el pare de Tycho, procedia de la noblesa danesa i era un home important entre el grup m\xc3\xa9s proper d'adeptes al rei dan\xc3\xa8s. Beate Bille, la mare de Tycho, tamb\xc3\xa9 venia d'una important fam\xc3\xadlia que havia produ\xc3\xaft importants eclesi\xc3\xa0stics i pol\xc3\xadtics. Tycho va ser un de dos bessons, per\xc3\xb2 el seu bess\xc3\xb3 va morir poc despr\xc3\xa9s de n\xc3\xa9ixer. Els seus pares ja tenien una filla anterior, Sophia Brahe per\xc3\xb2 Tycho va ser el seu primer fill bar\xc3\xb3._NEWLINE_Un estrany episodi va oc\xc3\xb3rrer quan Tycho tenia dos anys. El seu oncle, Jorgen Brahe sense el coneixement dels seus pares se'l va endur amb ell. Va ser un estrany episodi, ja que no sembla haver causat disputes familiars ni va fer que els seus pares intentessin recuperar-lo. Jorgen Brahe, i la seva dona Inger Oxe no tenien fills propis, i van actuar com pares adoptius per a Tycho fins a la mort de Jorgen. Jorgen Brahe, com el seu germ\xc3\xa0 Otte, era un important arist\xc3\xb2crata dan\xc3\xa8s, mentre que Inger Oxe (la seva esposa) era la germana de Peder Oxe que era membre dels Rigsraads, el consell de govern compost pels 20 consellers del Rei. De fet Tycho es va beneficiar molt en l'aspecte educatiu de la seva mare adoptiva, Inger Oxe, que tenia inquietuds intel\xc2\xb7lectuals com altres membres de la seva fam\xc3\xadlia, mentre que els Brahe i els Bille tenien poc temps per a pretensions educatives._NEWLINE_El seu padrastre, Jorgen, el va enviar a estudiar a la Universitat de Copenhaguen el 1559 i m\xc3\xa9s tard, el 1562, a Leipzig. A Copenhaguen, a l'edat de 14 anys, va poder observar un eclipsi parcial de Sol que li va causar una gran impressi\xc3\xb3. Segons sembla, la predicci\xc3\xb3 dels esdeveniments astron\xc3\xb2mics va atraure amb gran for\xc3\xa7a l'atenci\xc3\xb3 del jove Tycho, que va comen\xc3\xa7ar a adquirir llibres d'astronomia. Va viatjar per Alemanya i va estudiar en altres universitats com Wittenberg, Rostock i Basel. En aquesta \xc3\xa8poca va desenvolupar el seu altre gran inter\xc3\xa8s, l'alqu\xc3\xadmia. El 1566, mentre estudiava a Wittenberg, el jove Tycho es va enfrontar en duel amb un altre estudiant per una disputa sobre els respectius m\xc3\xa8rits com a matem\xc3\xa0tics. En el duel Brahe va perdre part del seu nas i va haver de portar una pr\xc3\xb2tesi met\xc3\xa0l\xc2\xb7lica la resta de la seva vida. Va tornar a Dinamarca el 1570. De 1597 a 1598 va quedar-se al castell Wandesburg de Wandsbek sota la protecci\xc3\xb3 del noble Enric Rantzau._NEWLINE_El 1574 Tycho va comen\xc3\xa7ar a donar classes d'astronomia a la Universitat de Copenhaguen, per\xc3\xb2 ho va deixar l'any seg\xc3\xbcent en rebre una assignaci\xc3\xb3 de l'her\xc3\xa8ncia del seu pare. El 1575, i amb la finalitat que no marx\xc3\xa9s de Dinamarca, el rei Frederic II li va oferir l'illa de Hven (avui anomenada Ven) per a construir un observatori astron\xc3\xb2mic: Uraniborg._NEWLINE_Durant la seva etapa inicial a Uraniborg Tycho Brahe, en contra de l'opini\xc3\xb3 de la seva fam\xc3\xadlia, va contraure matrimoni amb una jove d'origen humil anomenada Kirsten Jorgensdatter, amb qui va tenir vuit fills._NEWLINE_Despr\xc3\xa9s de la mort del rei Frederic el 1588, el seu fill, Cristi\xc3\xa0 IV de Dinamarca li va continuar donant suport durant uns anys, per\xc3\xb2 amb el temps les difer\xc3\xa8ncies entre Tycho i la casa reial es van anar fent m\xc3\xa9s grans, fins que Tycho va tancar l'observatori el 1597 i es va traslladar a Praga on l'emperador Rodolf II el va nomenar Matem\xc3\xa0tic Imperial. A Praga va continuar fent observacions astron\xc3\xb2miques ajudat per un jove Johannes Kepler, qui va ser el seu successor en el lloc de Matem\xc3\xa0tic Imperial i qui, despr\xc3\xa9s de 38 anys d'observacions, compondria les anomenades Taules Rudolfines (1627) en honor del seu mecenes._NEWLINE_La mort de Brahe constitueix tamb\xc3\xa9 una an\xc3\xa8cdota curiosa. Moltes fonts hist\xc3\xb2riques citen com a causa de la seva mort una infecci\xc3\xb3 d'orina per no absentar-se per educaci\xc3\xb3 i respecte en un sopar a Praga el 1601. El llarg sopar li va ocasionar una forta infecci\xc3\xb3 d'orina que el va prostrar al llit amb febre elevada durant 11 dies. El 1996 es va obrir la tomba de Tycho Brahe a Praga i es van analitzar els seus cabells. Es van trobar dosis tan elevades de mercuri que actualment es considera l'enverinament per mercuri com a causa de la seva mort._NEWLINE_At\xc3\xa8s que Brahe tenia inter\xc3\xa8s per l'alqu\xc3\xadmia i la medicina i que el mercuri era un element com\xc3\xba als medicaments alqu\xc3\xadmics preparats per ell mateix, \xc3\xa9s molt probable que mor\xc3\xads enverinat pels seus propis medicaments tractant de recuperar-se dels seus problemes urinaris. En la seva agonia Tycho repetia una vegada i una altra: Non frustra vixisse vidcor (que no hagi viscut en va). En aquest sentit, havia fet prometre a Kepler que usaria les seves observacions per construir un nou sistema de l'univers basat en la seva pr\xc3\xb2pia teoria. La seva tomba es troba a l'esgl\xc3\xa9sia de la Mare de D\xc3\xa9u de Tyn a Praga.\n_START_SECTION_\nL'estrella de Tycho\n_START_PARAGRAPH_\nEn la seva joventut, Tycho va observar una supernova el 1572 a la constel\xc2\xb7laci\xc3\xb3 de Cassiopea. En aquella \xc3\xa8poca es creia en la immutabilitat del cel i en la impossibilitat de l'aparici\xc3\xb3 de noves estrelles, per\xc3\xb2 la brillantor d'aquesta era incontestable. Inicialment l'estrella era tan brillant com J\xc3\xbapiter per\xc3\xb2 aviat va superar la magnitud -4 i es va fer visible fins i tot de dia. A poc a poc va anar esvaint-se fins a deixar de ser visible cap al mar\xc3\xa7 del 1574. Quan Tycho va publicar les observacions detallades de l'aparici\xc3\xb3 d'aquesta supernova es va convertir instant\xc3\xa0niament en un reputat astr\xc3\xb2nom. Va nomenar l'estrella Stella Nova (estrella nova en Llat\xc3\xad). Tycho no va ser el primer a descobrir l'aparici\xc3\xb3 d'aquesta supernova, per\xc3\xb2 va publicar les millors observacions de la seva aparici\xc3\xb3 i de l'evoluci\xc3\xb3 de la seva brillantor, ra\xc3\xb3 per la qual se la coneix amb el seu nom.\n_START_SECTION_\nGeocentrisme\n_START_PARAGRAPH_\nEl sistema de l'univers de Tycho representa una transici\xc3\xb3 entre la teoria geoc\xc3\xa8ntrica de Tolemeu i la teoria helioc\xc3\xa8ntrica de Cop\xc3\xa8rnic. En la teoria de Tycho el Sol i la Lluna giren al voltant de la Terra, imm\xc3\xb2bil mentre que Mart, Venus, J\xc3\xbapiter i Saturn girarien al voltant del Sol. Brahe estava conven\xc3\xa7ut que la Terra estava est\xc3\xa0tica perqu\xc3\xa8 si no haurien de poder-se apreciar els moviments aparents de les estrelles. Tal efecte existeix realment i es denomina paral\xc2\xb7laxi per\xc3\xb2 no podia ser detectat amb observacions visuals directes. Les estrelles estan molt m\xc3\xa9s lluny del que es considerava raonable en l'\xc3\xa8poca de Tycho Brahe.\n_START_SECTION_\nUraniborg i altres observatoris\n_START_PARAGRAPH_\narticle principal: Uraniborg_NEWLINE_El rei Frederic II de Dinamarca i Noruega estava tan impressionat per les observacions de Tycho Brahe que va finan\xc3\xa7ar la construcci\xc3\xb3 de dos observatoris per a Brahe a l'illa de Veuen. Els observatoris es deien Uraniborg i Stjerneborg. El primer tenia tamb\xc3\xa9 un laboratori per als experiments alqu\xc3\xadmics de Tycho Brahe. A la mort del rei, Tycho va discutir amb el seu successor, Christian IV i Brahe es va despla\xc3\xa7ar a Praga en 1599. All\xc3\xad va aconseguir el favor de l'emperador Rodolf II qui el nomen\xc3\xa0 matem\xc3\xa0tic imperial, li va oferir una sumptuosa mansi\xc3\xb3 i li va permetre triar entre diversos castells per construir un nou observatori. Tycho Brahe va triar el castell de Ben\xc3\xa1tky nad Jizerou a 50\xc2\xa0km de Praga. At\xc3\xa8s que Rodolf II era un apassionat de l'astrologia, Brahe havia de proporcionar cartes astrals per als alts membres de la cort aix\xc3\xad com elaborar interpretacions astrol\xc3\xb2giques d'esdeveniments com l'arribada del cometa de 1577 i l'aparici\xc3\xb3 de la supernova de 1572. Les obres i instal\xc2\xb7laci\xc3\xb3 dels seus instruments es van anar complicant i Brahe va decidir tornar a Praga. En aquesta \xc3\xa8poca Brahe escriu les Taules Rudolfines en les quals publica les seves lleis sobre el moviment dels astres. A Praga Brahe coneix finalment Kepler a qui confiaria els resultats de les seves mesures dels moviments de la Lluna i els planetes.\n_START_SECTION_\nBrahe i l'astrologia\n_START_PARAGRAPH_\nBrahe, igual que molts astr\xc3\xb2noms de l'\xc3\xa8poca, sembla haver acceptat els principis de l'astrologia, i creia que el moviment dels planetes influ\xc3\xafa, encara que no determinava, els esdeveniments terrestres. Aix\xc3\xad i tot, Brahe va expressar el seu escepticisme sobre la multiplicitat de sistemes astrol\xc3\xb2gics i preferia un treball astron\xc3\xb2mic assentat en les matem\xc3\xa0tiques. A pesar d'aix\xc3\xb2 dos dels seus treballs inicials, ara perduts, versaven sobre l'astrologia. Tycho tamb\xc3\xa9 va treballar en la predicci\xc3\xb3 del temps, va realitzar interpretacions astrol\xc3\xb2giques de la supernova de 1572 i del cometa de 1577 i va escriure cartes astrals per als seus patrons Frederic II i Rodolf II. En la filosofia natural de Tycho Brahe l'astrologia i l'alqu\xc3\xadmia eren parts fonamentals."